**POROČILO O EKO DNEVU**

**Šol. l. 2014/15**

Na SGTŠ Radovljica smo eko dan izvedli 11. 4. 2015, in sicer kot samostojni dogodek.

1. Za omenjeni dogodek smo imeli sestanek z vodji aktivov. Vsak je že imel nekaj idej, ki smo jih potem uskladili. Letos nismo imeli določene teme, skupni cilj nam je bil skrb za varstvo okolja, (tudi zmanjšanje ogljičnega odtisa) in zdravja.

Določili smo dejavnosti, nosilce le-teh in oddelke, ki bodo sodelovali pri posameznih dejavnostih.

Večino dijakov je sodelovalo pri dveh dejavnostih, nekateri pa samo pri eni, ker je bilo potrebno več časa.

Izvedba je bila organizacijsko kar zahtevna, saj se je bilo potrebno dogovoriti z zunanjimi izvajalci, dejavnosti pa porazdeliti tako, da dijaki vmes niso imeli preveč prostega časa.

**Vse dejavnosti so bile vezane na ohranjanje zdravja in okolja.**

2. Dejavnosti, ki smo jih izvedli:

* Povezali smo se z **občino Radovljica** in sodelovali v akciji **Očistimo našo občino-Radovljica**.

Dijaki preko očiščevalne akcije »vidijo«, kako onesnaženo je okolje, kar pripomore k zavedanju, da je krivec neodgovoren človek. Pogosto se dijaki zgražajo, kaj vse se najde v naravi. Mislim, da ti dijaki lahko spremenijo svoj odnos do okolja in lahko pomembno vplivajo tudi na ljudi, ki jih obkrožajo.

* **Pomladanski aranžmaji,** ki so jih izdelali dijaki in **glasbeni program v domu za starejše občane v Radovljici;** dijaki vsako leto s pomočjo mentorice izdelajo cvetlične aranžmaje in pripravijo glasbeni program in s tem polepšajo dan starejšim občanom.

To je za dijake dogodek, ki se jim globoko vtisne v spomin, saj obiščejo bolne, nepokretne in tudi umirajoče ljudi. Podarijo jim rože in zaigrajo na harmoniko. S tem bogatijo sebe, bivanje varovancem v domu in poglabljajo čut do sočloveka.

* **Urejanje šole in ožje okolice;** dijaki so uredili panoje, očistili klopi, v okolici šole pobrali smeti, pograbili, letos smo s pomočjo hišnika tudi obrezali drevesa in grmovnice, itd.

Rezultat njihovega dela je je še dolgo viden in na to so ponosni.

* **Urejanje okolice dijaškega doma.**

Dijaki, ki bivajo v DD, uredijo zelenico v okolici DD, gredico z rožami in očistijo okolico.

Uredijo koše, pobarvajo klopce…

* **Ogled filma in diskusija na temo klimatskih sprememb;** ogled filma An inconvenient truth, v prevodu Neprijetna resnica.

Film nazorno prikaže človekov vpliv na okolje in dijake napelje k razmišljanju. Ogledu filma sledi delavnica in obširna diskusija.

* **Interaktivna delavnica društva »Še vedno vozim – vendar ne hodim«.**

Delavnica poteka na osnovi podajanja osebne izkušnje mladih poškodovancev v prometnih nesrečah, ki skozi lastne izkušnje podajo neposredne informacije o pomenu varne in strpne vožnje ter upoštevanju cestnoprometnih predpisov.

Odziv dijakov je vedno zelo pozitiven. Zavedajo se, kako pomembna je skrb za zdravje in tudi, da vztrajnost dela čudeže.

* **Ureditev »zelene stene«,** kjer so dijaki urejali zelišča.

Pred dvema letoma smo postavili in uredili »zeleno steno«. Dijaki presajajo zelišča in poskrbijo zanje. Svoj »pridelek« uporabljajo pri praktičnem pouku (kuharstvo), na kar so opravičeno ponosni.

* **Ogled turistične kmetije Mulej.**

Dijaki si ogledajo primer dobre prakse turistične kmetiije, kjer uporabljajo alternativne vire energije in živijo v sožitju z naravo.

* **Ogled turistično ekološkega kompleksa Garden Willage na Bledu.**

Dijaki so si ogledali primer ekološkega turističnega kompleksa. Imajo lastno vodno vrtino s pitno vodo, toplotno črpalko za ogrevanje, polnilne postaje za vozila na električni pogon in svoj rastlinjak za lastno pridelavo sadja, zelenjave in zelišč.

* **Turnir v badmintonu.**

Dijaki, ki jih bolj navdušuje gibanje in skrb za svoje telo, so se udeležili turnirja v badmintonu (št. prijav je bilo omejeno).

* **Joga.**

Dijaki, ki jih zanima, kako doseči duševno in telesno uravnoteženost, so se lahko prijavili na jogo (št. prijav omejeno).

* **SLOADO** (Slovenska antidoping organizacija)

Ambasadorja v projektu sta nam prestavila vpliv nedovoljenih substanc na telo.

Za delavnico/predavanje smo se odločili, ker se nam zdi, da je tudi med našimi dijaki v porastu uporaba raznih »dopolnil« v prehrani, ki pripomorejo k hitrejšemu pridobivanju mišične mase.

* **Fotografiranje dejavnosti**

EKOninje so poskrbele, da je bil EKOdan dokumentiran v sliki in besedi.

2. Pri načrtovanju in izvedbi eko dneva smo sodelovali:

* zaposleni na šoli,
* EKOninje,
* Društvo Vozim – vendar ne hodim,
* zaposleni v domu Janka Benedika (dom za starejše občane),
* občina Radovljica,
* komunalno podjetje Radovljica,
* ambasadorja SLOADO,
* lastnik kmetije Mulej,
* zaposleni v Garden Willage

3. Eko dan je bil organiziran za vse dijake.

Preko vseh dejavnosti dijake ozaveščamo, kako pomemben je odgovoren odnos do narave, do sočloveka in do sebe.

Ker smo gostinska in turistična šola, se pri načrtovanju dejavnosti v okviru EKOdneva odločamo tudi za oglede primerov dobre prakse, kjer je skrb za okolje in zdravje v ospredju (npr. ogled turistične kmetije, turistično ekoloških kompleksov).

Letos smo za vse »premike« v okviru EKOdneva uporabljali javni prevoz oz. šli peš.

4. Eko dan je med dijaki dobro sprejet. Radi sodelujejo in vedno so povratne informacije pozitivne. Veliko je dijakov, ki jim je skrb za okolje blizu, ostali pa potrebujejo še nekaj vzpodbude.

Radovljica, 20. 4. 2015 Nataša Šetina